CELEX: 32022R0853
Language: ro
Date: 2022-05-31 00:00:00
Title: Regulamentul de punere în aplicare (UE) 2022/853 al Comisiei din 31 mai 2022 de modificare a Regulamentelor de punere în aplicare (UE) 2018/2019 și (UE) 2019/2072 în ceea ce privește fructele de Momordica charantia L. originare din Honduras, Mexic, Sri Lanka și Thailanda

1.6.2022   
               
               
                  RO
               
               
                  Jurnalul Oficial al Uniunii Europene
               
               
                  L 150/62
               
            
         REGULAMENTUL DE PUNERE ÎN APLICARE (UE) 2022/853 AL COMISIEI
         din 31 mai 2022
         de modificare a Regulamentelor de punere în aplicare (UE) 2018/2019 și (UE) 2019/2072 în ceea ce privește fructele de Momordica charantia L. originare din Honduras, Mexic, Sri Lanka și Thailanda
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/2031 al Parlamentului European și al Consiliului din 26 octombrie 2016 privind măsurile de protecție împotriva organismelor dăunătoare plantelor, de modificare a Regulamentelor (UE) nr. 228/2013, (UE) nr. 652/2014 și (UE) nr. 1143/2014 ale Parlamentului European și ale Consiliului și de abrogare a Directivelor 69/464/CEE, 74/647/CEE, 93/85/CEE, 98/57/CE, 2000/29/CE, 2006/91/CE și 2007/33/CE ale Consiliului (1), în special articolul 42 alineatul (4) al treilea paragraf.
         întrucât:
         
                     (1)
                  
                  
                     Regulamentul de punere în aplicare (UE) 2018/2019 al Comisiei (2) stabilește, pe baza unei evaluări preliminare a riscurilor, o listă cu plante, produse vegetale și alte obiecte cu risc ridicat.
                  
               
                     (2)
                  
                  
                     Regulamentul de punere în aplicare (UE) 2018/2018 al Comisiei (3) stabilește norme specifice privind procedura care trebuie urmată pentru efectuarea evaluării riscurilor menționată la articolul 42 alineatul (4) din Regulamentul (UE) 2016/2031 pentru plante, produse vegetale și alte obiecte cu risc ridicat.
                  
               
                     (3)
                  
                  
                     În urma unei evaluări preliminare a riscurilor, fructele de Momordica L. originare din țări terțe sau din zone din țări terțe în care prezența Thrips palmi Karny este cunoscută și în care nu există măsuri eficace de atenuare a respectivului dăunător au fost incluse în anexa la Regulamentul de punere în aplicare (UE) 2018/2019 ca plante cu risc ridicat.
                  
               
                     (4)
                  
                  
                     La 13 noiembrie 2019, Mexicul a prezentat Comisiei o cerere de export în Uniune de fructe de Momordica charantia L. Cererea menționată a fost susținută de un dosar tehnic corespunzător.
                  
               
                     (5)
                  
                  
                     La 27 noiembrie 2019, Honduras, Sri Lanka și Thailanda au prezentat Comisiei o cerere de export către Uniune de fructe de Momordica charantia L. Cererile menționate au fost susținute de un dosar tehnic corespunzător.
                  
               
                     (6)
                  
                  
                     La 31 decembrie 2020, Autoritatea Europeană pentru Siguranța Alimentară (denumită în continuare „autoritatea”) a adoptat avize științifice cu privire la evaluarea riscurilor prezentate de mărfurile reprezentate de fructele Momordica charantia L. originare din Mexic (4), Honduras (5), Sri Lanka (6) și Thailanda (7). Thrips palmi Karny a fost singurul dăunător care prezintă motive de îngrijorare analizat în avizele respective. Autoritatea a evaluat măsurile de reducere a riscurilor descrise în dosare pentru respectivul organism dăunător și a estimat probabilitatea ca fructele să fie indemne de organismul dăunător respectiv.
                  
               
                     (7)
                  
                  
                     Pe baza acestor avize, riscul fitosanitar care decurge din introducerea fructelor de Momordica charantia L. din Honduras, Mexic, Sri Lanka și Thailanda în Uniune poate fi abordat prin intermediul cerințelor fitosanitare la import pentru a se asigura că riscul respectiv este redus la un nivel acceptabil și menținut la un nivel acceptabil. Prin urmare, fructele de Momordica charantia L. originare din țările respective trebuie eliminate din lista plantelor, a produselor vegetale și a altor obiecte cu risc ridicat din anexa la Regulamentul de punere în aplicare (UE) 2018/2019.
                  
               
                     (8)
                  
                  
                     Măsurile de reducere a riscurilor aplicate de Sri Lanka sunt considerate suficiente pentru a menține la un nivel acceptabil riscul fitosanitar generat de introducerea în Uniune a fructelor de Momordica charantia L. originare din țara respectivă.
                  
               
                     (9)
                  
                  
                     Comisia consideră că măsurile de atenuare a riscurilor propuse de Honduras, Mexic și Thailanda în dosare nu sunt suficiente, în sine, pentru a reduce la un nivel acceptabil riscul fitosanitar care rezultă din introducerea în Uniune a fructelor de Momordica charantia L. originare din aceste țări. Prin urmare, importul în Uniune de fructe de Momordica charantia L. originare din țările respective trebuie să îndeplinească cerințe specifice de import: fructele respective trebuie să provină dintr-o zonă indemnă de dăunători sau dintr-un loc de producție cu protecție fizică completă sau dintr-un loc de producție în care au fost luate mai multe măsuri privind producția, manipularea și inspecția fructelor respective.
                  
               
                     (10)
                  
                  
                     Prin urmare, întrucât anexa II la Regulamentul de punere în aplicare (UE) 2019/2072 al Comisiei (8) include Thrips palmi Karny ca organism dăunător de carantină pentru Uniune, iar punctul 71 din anexa VII la respectivul regulament de punere în aplicare prevede cerințe speciale de import pentru fructele de Momordica L. originare din toate țările terțe, în anexa VII la Regulamentul de punere în aplicare (UE) 2019/2072 trebuie adăugate cerințe specifice de import pentru fructele de Momordica charantia L. originare din Honduras, Mexic, Sri Lanka și Thailanda.
                  
               
                     (11)
                  
                  
                     Prin urmare, este necesar ca Regulamentele de punere în aplicare (UE) 2018/2019 și (UE) 2019/2072 să fie modificate în consecință.
                  
               
                     (12)
                  
                  
                     Pentru a se conforma obligațiilor Uniunii Europene care decurg din Acordul Organizației Mondiale a Comerțului privind aplicarea măsurilor sanitare și fitosanitare (9), importul de fructe de Momordica charantia L. originare din Honduras, Mexic, Sri Lanka și Thailanda trebuie să se reia în cel mai scurt timp posibil. Prin urmare, prezentul regulament trebuie să intre în vigoare în a treia zi de la data publicării.
                  
               
                     (13)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Modificarea Regulamentului de punere în aplicare (UE) 2018/2019
            Anexa la Regulamentul de punere în aplicare (UE) 2018/2019 se modifică în conformitate cu anexa I la prezentul regulament.
         
         
            Articolul 2
            Modificarea Regulamentului de punere în aplicare (UE) 2019/2072
            Anexa VII la Regulamentul de punere în aplicare (UE) 2019/2072 se modifică în conformitate cu anexa II la prezentul regulament.
         
         
            Articolul 3
            Intrare în vigoare
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 31 mai 2022.
            
               
                  Pentru Comisie
               
               
                  Președinta
               
               Ursula VON DER LEYEN
            
         
         
            (1)  JO L 317, 23.11.2016, p. 4.
         
            (2)  Regulamentul de punere în aplicare (UE) 2018/2019 al Comisiei din 18 decembrie 2018 de stabilire a unei liste provizorii cu plante, produse vegetale sau alte obiecte cu risc ridicat, în sensul articolului 42 din Regulamentul (UE) 2016/2031, și a unei liste cu plante pentru care nu sunt necesare certificate fitosanitare în vederea introducerii în Uniune, în sensul articolului 73 din același regulament (JO L 323, 19.12.2018, p. 10).
         
            (3)  Regulamentul de punere în aplicare (UE) 2018/2018 al Comisiei din 18 decembrie 2018 de stabilire a normelor specifice privind procedura care trebuie urmată pentru efectuarea evaluării riscurilor prezentate de plante, produse vegetale și alte obiecte cu risc ridicat în sensul articolului 42 alineatul (1) din Regulamentul (UE) 2016/2031 al Parlamentului European și al Consiliului (JO L 323, 19.12.2018, p. 7).
         
            (4)  Comitetul PLH al EFSA (Comitetul EFSA pentru sănătatea plantelor), 2021. Scientific Opinion on the Commodity risk assessment of Momordica charantia fruits from Mexico (Aviz științific privind evaluarea riscurilor mărfurilor reprezentate de fructele de Momordica charantia din Mexic). EFSA Journal 2021;19(2):6398, p. 37 https://doi.org/10.2903/j.efsa.2021.6398
         
            (5)  Comitetul PLH al EFSA (Comitetul EFSA pentru sănătatea plantelor), 2021. Scientific Opinion on the commodities risk assessment of Momordica charantia fruits from Honduras (Aviz științific privind evaluarea riscurilor mărfurilor reprezentate de fructele de Momordica charantia din Honduras). EFSA Journal 2021;19(2):6395, p. 34 https://doi.org/10.2903/j.efsa.2021.6395
         
            (6)  Comitetul PLH al EFSA (Comitetul EFSA pentru sănătatea plantelor), 2021. Evaluarea riscului mărfurilor reprezentate de fructele de Momordica charantia din Sri Lanka. EFSA Journal 2021;19 (2):6397, p. 35 https://doi.org/10.2903/j.efsa.2021.6397
         
            (7)  Comitetul PLH al EFSA (Comitetul EFSA pentru sănătatea plantelor), 2021. Scientific Opinion on the commodities risk assessment of Momordica charantia fruits from Thailand (Aviz științific privind evaluarea riscurilor mărfurilor reprezentate de fructele de Momordica charantia din Thailanda). EFSA Journal 2021;19(2):6399, p. 33 https://doi.org/10.2903/j.efsa.2021.6399
         
            (8)  Regulamentul de punere în aplicare (UE) 2019/2072 al Comisiei din 28 noiembrie 2019 de stabilire a unor condiții uniforme pentru punerea în aplicare a Regulamentului (UE) 2016/2031 al Parlamentului European și al Consiliului în ceea ce privește măsurile de protecție împotriva organismelor dăunătoare plantelor, de abrogare a Regulamentului (CE) nr. 690/2008 al Comisiei și de modificare a Regulamentului de punere în aplicare (UE) 2018/2019 al Comisiei (JO L 319, 10.12.2019, p. 1).
         
            (9)  Acordul Organizației Mondiale a Comerțului privind aplicarea măsurilor sanitare și fitosanitare (Acordul SPS), https://www.wto.org/english/tratop_e/sps_e/spsagr_e.htm
      
      
         
            ANEXA I
            În tabelul de la punctul 3 din anexa la Regulamentul de punere în aplicare (UE) 2018/2019, textul din a doua coloană, „Descriere”, se înlocuiește cu următorul text:
            
               „Momordica L., cu excepția fructelor de Momordica charantia L. originare din Honduras, Mexic, Sri Lanka și Thailanda”.
            
         
      
      
         
            ANEXA II
            Anexa VII la Regulamentul de punere în aplicare (UE) 2019/2072 se modifică după cum urmează:
            
                        (a)
                     
                     
                        punctul 71 se înlocuiește cu următorul text:
                        
                                     
                                 
                                 
                                    Plante, produse vegetale și alte obiecte
                                 
                                 
                                    Coduri NC
                                 
                                 
                                    Origine
                                 
                                 
                                    Cerințe speciale
                                 
                              
                                    „71
                                 
                                 
                                    Fructe de Momordica L., altele decât fructele de Momordica charantia L. originare din Honduras, Mexic, Sri Lanka și Thailanda
                                 
                                 
                                    ex 0709 99 90 
                                 
                                 
                                    Țări terțe
                                 
                                 
                                    Declarație oficială care atestă că fructele provin:
                                    
                                                (a)
                                             
                                             
                                                dintr-o țară recunoscută ca fiind indemnă de Thrips palmi Karny, în conformitate cu standardele internaționale relevante pentru măsuri fitosanitare, cu condiția ca statutul de țară indemnă de organismul dăunător menționat să fi fost comunicat în prealabil în scris Comisiei de către organizația națională pentru protecția plantelor din țara terță în cauză;
                                                sau
                                             
                                          
                                                (b)
                                             
                                             
                                                dintr-o zonă stabilită de organizația națională pentru protecția plantelor din țara de origine ca fiind indemnă de Thrips palmi Karny în conformitate cu standardele internaționale relevante pentru măsuri fitosanitare, care figurează în certificatul fitosanitar, cu condiția ca statutul de zonă indemnă de organismul dăunător menționat să fi fost comunicat în prealabil în scris Comisiei de către organizația națională pentru protecția plantelor din țara terță în cauză.”
                                             
                                          
                              
                  
                        (b)
                     
                     
                        între punctele 71 și 72 se introduce următorul punct 71.1:
                        
                                    „71.1
                                 
                                 
                                    Fructe de Momordica charantia L.
                                 
                                 
                                    ex 0709 99 90 
                                 
                                 
                                    Honduras, Mexic, Sri Lanka și Thailanda
                                 
                                 
                                    O declarație oficială care atestă că fructele:
                                    
                                                (a)
                                             
                                             
                                                sunt originare dintr-o zonă stabilită de organizația națională pentru protecția plantelor din țara de origine ca fiind indemnă de Thrips palmi Karny în conformitate cu standardele internaționale relevante pentru măsuri fitosanitare, care figurează în certificatul fitosanitar, cu condiția ca statutul de zonă indemnă de organismul dăunător menționat să fi fost comunicat în prealabil în scris Comisiei de către organizația națională pentru protecția plantelor din țara terță în cauză;
                                                sau
                                             
                                          
                                                (b)
                                             
                                             
                                                sunt originare dintr-un loc de producție cu protecție fizică împotriva Thrips palmi Karny și, imediat înainte de export, au fost declarate indemne de respectivul organism dăunător și/sau simptome ale acestuia în urma unei inspecții oficiale a unui eșantion reprezentativ, definit în conformitate cu standardul internațional ISPM31 (1);
                                                și
                                                au fost manipulate și ambalate astfel încât să se prevină infestarea cu Thrips Palmi Karny după părăsirea locului de producție;
                                                și
                                                informațiile privind trasabilitatea sunt incluse în certificatul fitosanitar;
                                                sau
                                             
                                          
                                                (c)
                                             
                                             
                                                au fost produse în urma unei abordări sistemice eficiente pentru a asigura absența Thrips palmi Karny, care include cel puțin îndeplinirea tuturor cerințelor următoare:
                                                
                                                            (i)
                                                         
                                                         
                                                            locul de producție:
                                                            
                                                                        —
                                                                     
                                                                     
                                                                        a fost echipat cu capcane lipicioase pentru detectarea Thrips palmi Karny pe parcursul întregului ciclu de producție;
                                                                     
                                                                  
                                                                        —
                                                                     
                                                                     
                                                                        a fost supus unor inspecții de trei ori pe săptămână și s-a constatat că nu se manifestă simptome și/sau nu există dăunători care prezintă motive de îngrijorare, pe parcursul întregului ciclu de producție; în cazul în care se suspectează prezența Thrips palmi Karny, s-au efectuat tratamente adecvate pentru a se asigura absența organismului dăunător respectiv;
                                                                     
                                                                  
                                                                        —
                                                                     
                                                                     
                                                                        a fost supus unei combateri eficace a buruienilor pentru a elimina gazdele alternative ale Thrips palmi Karny; și
                                                                     
                                                                  
                                                      
                                                            (ii)
                                                         
                                                         
                                                            fructele au făcut obiectul unor măsuri eficace de control al culturilor împotriva Thrips palmi Karny, iar aceste măsuri au fost comunicate în prealabil în scris Comisiei de către organizația națională pentru protecția plantelor din țara terță în cauză și
                                                         
                                                      
                                                            (iii)
                                                         
                                                         
                                                            fructele recoltate au fost:
                                                            
                                                                        —
                                                                     
                                                                     
                                                                        manipulate și transportate la centrele de ambalare într-un mod care să prevină infestarea după părăsirea locului de producție;
                                                                     
                                                                  
                                                                        —
                                                                     
                                                                     
                                                                        periate și spălate cu apă care conține un dezinfectant pentru a se asigura absența larvelor sau a adulților de Thrips palmi Karny;
                                                                     
                                                                  
                                                                        —
                                                                     
                                                                     
                                                                        manipulate și ambalate astfel încât să se prevină infestarea după părăsirea centrului de ambalare;
                                                                     
                                                                  
                                                                        —
                                                                     
                                                                     
                                                                        imediat înainte de export, au fost declarate indemne de simptome de Thrips palmi Karny în urma unei inspecții oficiale efectuate pe un eșantion reprezentativ, definit în conformitate cu standardul internațional ISPM31;
                                                                     
                                                                  
                                                      
                                                            (iv)
                                                         
                                                         
                                                            informațiile privind trasabilitatea sunt incluse în certificatul fitosanitar.
                                                         
                                                      
                                          
                              
                  
               (1)  ISPM 31. Methodologies for sampling of consignments (fao.org) (Metodologii de eșantionare a transporturilor)”